黄山采药图为汪山人赋（童中州序朱大同画）
方诚甫 (Yuan)
汪翁黄山人，酷爱黄山好。结庐自昔依黄山，惯向黄山事幽讨。昨夜东风吹雨晴，连峰晓张云锦屏。石林旭日静掩映，茅屋疏烟深杳冥。开门见山动山癖，急理平生上山屐。薜萝衣裳乌角巾，远触林峦苍翠滴。小桥细路弯复埼，抱琴童子长相随。松间或共木客语，石上每与仙人期。撷芳掇秀满筐得，山鬼惊呼猿鹤戚。寸长九节菖蒲青，斗大千年茯苓赤。归来月色澹庭户，细捣玄霜声杵杵。倾觞对月乐未央，富贵浮云奚足数。何人好事写作图，使我展玩增嗟呼。投簪便欲归华岳，未必黄山独可居。